Det syriske ægtepar Suhil Ahmad Almohamad og Dalal Hussein fra Brønderslev har kæmpet en hård kamp for at få lov til at blive i Danmark. Nu er kampen forbi. Og det med en god afslutning for parret. Tilbage i november fik ægteparret afvist deres anmodning om opholdstilladelse, men efter at Flygtningenævnet har genovervejet sagen, har de nu fået lov til at blive. Det fortæller parrets søn, Mahmoud Almohamad. - Retfærdigheden sejrer For ægteparrets søn Mahmoud Almohamad er det en ekstra god dag. Han har nemlig kæmpet forældrenes sag hele vejen igennem. Både med underskriftsindsamlinger og på Twitter. - De har jo ret til at være sammen med deres familie, så det er retfærdigheden, der sejrer i dag, siger Mahmoud Almohamad. - Jeg er virkelig glad og taknemmelig for alle dem, der har støttet og hjulpet mine forældres sag. Det betyder rigtig meget for os, siger han. Mahmoud Almohamad fortæller, at han er glad for, at forældrene ikke skal skilles fra deres syv børn og ni børnebørn. - Jeg har ikke kunne spise hele morgenen, så nu skal vi ud og fejre det, siger han. Suhil Ahmad Almohamad og Dalal Hussein skal fortsat bo på Ranum Asylcenter, indtil de får anvist en kommune af Udlændingestyrelsen.

Opsummering:
Efter en hård kamp for opholdstilladelse er der endelig godt nyt til syrisk ægtepar fra Brønderslev.